હાલમાં થયેલા શાહીકાંડનો ભોગ બનનારા પ્રો.ગિરીન બક્ષીએ પોલીસમાં કરેલી ફરિયાદમાં જણાવ્યું હતું કે, ‘બપોરના ૧૨ વાગે એબીવીપીના કાર્યકર્તાઓ આક્રમક તેવરમાં આવ્યા હતા. તેઓ મને ક્લાસરૃમની બહાર ખેંચીને રજિસ્ટ્રાર ઑફિસમાં લઈ ગયા હતા. આ દરમિયાન મારા ચહેરા પર દુર્ગંધ મારતો કાળો પદાર્થ લગાવી દીધો હતો. તેમ જ રજિસ્ટ્રાર ડૉ. તેજસને પણ કાલે રજામાં ઊતરી જજો નહીં તો તમારો વારો છે, તેવી ધમકી આપી હતી. ત્યાર બાદ કુલપતિને પણ જોઈ લેશું તેવી ધમકી આપી હતી. હું દોડીને વી.સી.ની ઑફિસમાં જઈને આ અંગે વાત કરતો હતો ત્યારે ટોળું ત્યાં ધસી આવ્યું હતું. વી.સી.એ તેમને શાંત પાડવા પ્રયાસ કર્યો હતો, પરંતુ ટોળાંએ સૂત્રોચ્ચાર ચાલુ રાખ્યા હતા. તે દરમિયાન અન્ય સ્ટાફ પણ દોડી આવ્યો હતો અને મને લગાડેલા કાળા પદાર્થના કારણે ખંજવાળ શરૃ થતાં ૧૦૮ બોલાવીને સારવાર અર્થે જી.કે. જનરલ હૉસ્પિટલમાં દાખલ કર્યો હતો.’